Foto: 123rf, Screenshot: Telegraph

DUBROVNIK u sljedeće dvije godine planira drastično smanjiti broj posjetitelja kojima je dopušteno ući u staru gradsku jezgru, otkrio je dubrovački gradonačelnik Mato Franković britanskom Telegraphu.



Novi limit ići će debelo ispod preporuke UNESCO-a od 8000 ljudi unutar starih zidina istodobno. Franković planira tu brojku srezati na samo 4000 ljudi koji će se istodobno smjeti biti u staroj gradskoj jezgri.



Na taj će način, ispričao je Franković za Telegraph, onima koji budu u Dubrovniku poboljšati doživljaj jer neće vladati nesnosne gužve.



No, osim velike gužve, mnoštvo ljudi loše utječe na očuvanost povijesne baštine. Prošle je godine UNESCO upozorio Dubrovnik da nekontroliran broj turista u pitanje dovodi očuvanje kulturne baštine. Početkom ljeta Telegraph Travel je objavio članak o tome kako gradu šteti sve veća navala gostiju.



Početkom godine gradske su vlasti najavile da će kamere na ulazu u grad brojati turiste, a što će pomoći boljoj regulaciji. S druge strane, Mato Franković planira smanjiti i broj kruzera koji svakodnevno dolaze u Dubrovnik.



"Ja tu nisam da ljude učinim sretnima već da povećam kvalitetu života u gradu. Kruzeri se neće složiti sa mnom, ali moj glavni cilj je osigurati kvalitetu turistima, a to se neće dogoditi s ovakvom situacijom. U sljedeće dvije godine ćemo izgubiti mnogo novca zbog rezanja broja turista, radi se o milijunima, ali ćemo u budućnosti dobiti puno više. Zaslužujemo biti top destinacija", ispričao je Franković za Telegraph.

